ΓΡΑΠΤΗ ΕΡΩΤΗΣΗ E-3711/98

υποβολή: Felipe Camisón Asensio (PPE) προς την Επιτροπή

(11 Δεκεμβρίου 1998)

Θέμα: Σχέδια της περιφερειακής κυβέρνησης της Εστρεμαδούρας που έχουν ενταχθεί στα προγράμματα "Ouverture" και "Ecos"

Σχετικά με τα προγράμματα "Ouverture" και "Ecos" της Ευρωπαϊκής Επιτροπής, δημοσιεύθηκε ότι η περιφερειακή κυβέρνηση της Εστρεμαδούρας κατέθεσε αιτήσεις για τα εξής τρία προγράμματα: Ένα πρόγραμμα, το 1993 σχετικό με το κυνήγι και την εκμετάλλευση των φυσικών πόρων, από κοινού με την Ολλανδία, την Πορτογαλία, την Ουγγαρία, την Ιρλανδία, τη Ρωσία και την Τσεχία. Άλλο ανάλογο πρόγραμμα, το 1995. Και ένα τρίτο πρόγραμμα, σχετικά με την αμπελουργία.

Όσον αφορά τα τρία αυτά προγράμματα,

1. Πότε ενεκρίθησαν, σε τί κυρίως συνίστανται οι σχετικές δράσεις και ποιό ήταν το ύψος των αντίστοιχων κονδυλίων;

2. Σε ποιό ύψος ανήλθε η κοινοτική συμβολή υπέρ των θεσμικών οργάνων, των επιχειρήσεων ή των ιδιωτών από το εξωτερικό;

Απάντηση της κας Wulf-Mathies εξ ονόματος της Επιτροπής

(8 Φεβρουαρίου 1999)

Η ερώτηση αφορά τρία έργα του προγράμματος ECOS-Ouverture, τα οποία διεξήχθηκαν από ή με εμπλοκή της περιφέρειας της Εστρεμαδούρας.

Το έργο "Forvit", που χρηματοδοτήθηκε στα τέλη του 1993, έλαβε το σύνολο της συνδρομής του Ευρωπαϊκού Ταμείου Περιφερειακής Ανάπτυξης (ΕΤΠΑ), δηλαδή ποσό 49 883 ευρώ. Από το ποσό αυτό, το τμήμα που χορηγήθηκε στην περιφέρεια της Εστρεμαδούρας ανέρχεται σε 16 169 ευρώ. Η τελευταία πληρωμή διενεργήθηκε για τον επικεφαλής του έργου, την περιφέρεια Piιmont, στις 30 Ιανουαρίου 1996. Στόχος του έργου ήταν να μελετηθούν και καθοριστούν υπηρεσίες γεωργικής ανάπτυξης προς όφελος των αμπελουργών. Επιπλέον, επρόκειτο να καθοριστεί πολιτική οινοπαραγωγής για κάθε περιφέρεια από πλευράς έρευνας, κατάρτισης και πληροφόρησης. Ο εταίρος - περιφέρεια Piemonte επικεντρώθηκε στην έρευνα και τον επιμερισμό των πληροφοριών, ενώ οι εταίροι Murcia και Εστρεμαδούρα εστιάστηκαν στα σεμινάρια τεχνικής αρωγής και επιμόρφωσης, τα οποία πραγματοποιήθηκαν σε κάθε περιφέρεια.

Το έργο "Nature Border I", που χρηματοδοτήθηκε μετά τα τέλη του 1994, έλαβε επίσης το σύνολο των διατιθέμενων από το ΕΤΠΑ κεφαλαίων, δηλαδή ποσό 63 000 ευρώ. Το ποσό που διατέθηκε στην περιφέρεια της Εστρεμαδούρας ανέρχεται σε 44 775 ευρώ. Η τελευταία πληρωμή πραγματοποιήθηκε στις 31 Μαΐου 1996 στον επικεφαλής του δικτύου, την περιφέρεια της Εστρεμαδούρας. Το έργο στόχευε στην υποστήριξη της ανταλλαγής εμπειρίας στο πεδίο της περιφερειακής διοικητικής δομής για τη διαχείρισης προστατευόμενων φυσικών χώρων και της θήρας. Οι διεξαχθείσες δραστηριότητες αντιστοιχούσαν σε παροχή τεχνικής αρωγής (η οποία περιλάμβανε τη σύνταξη εγγράφου στο οποίο διενεργείται διάγνωση της κατάστασης ως προς τη διοικητική δομή και τη διαχείριση προστατευόμενων χώρων, παράλληλα με διατύπωση προτάσεων για δράση), ανταλλαγή εμπειριών, διοργάνωση σεμιναρίων και τη δημοσίευση των πορισμάτων των εταίρων.

Το έργο "Nature Border II", που αποτελεί συνέχεια του προηγούμενου έργου, δρομολογήθηκε τον Σεπτέμβριο του 1995. Ο επικεφαλής του έργου, η περιφέρεια της Εστρεμαδούρας, έλαβε δύο από τις τρεις μερίδες συνδρομής του κεφαλαίου ΕΤΠΑ, που ισοδυναμούσαν σε 79 403 ευρώ. Η τελευταία μερίδα, ποσού ύψους 29 626 ευρώ, καταρχήν θα μπορέσει να πραγματοποιηθεί στις αρχές του 1999. Η περιφέρεια της Εστρεμαδούρας θα εισπράξει, με βάση το ανωτέρω έργο, συνδρομή ύψους 85 277 ευρώ. Η παρεχόμενη για το εν λόγω έργο τεχνική αρωγή αντιστοιχούσε στη σύνταξη γενικών κατευθυντήριων γραμμών για την οργάνωση φυσικών χώρων και θήρας σε περιφερειακό επίπεδο. Επίσης περιλάμβανε την μεταφορά τεχνολογίας μέσω της χρήσης συστημάτων γεωγραφικών πληροφοριών, την οργάνωση δύο σεμιναρίων και την επιμόρφωση ομάδων τεχνικής διαχείρισης.